“Рус телле балаларны информацион һәм коммуникатив технология аша иркен аралашуга өйрәтү, поликультуралы шәхес тәрбияләү”.

Мин – Кәлимуллина Лилия Йосыф кызы. КФУның IT лицеенда татар теле, татар әдәбияты һәм инглиз теле укытам.

Тел кешеләрнең иң мөһим аралашу чарасы. Укырга-язарга өйрәнү, белем һәм тәрбия алу, дөньяны танып белү – барысы да тел ярдәмендә генә тормышка ашырыла. “Татарстан Республикасы халыклары телләре” турында ТРсы Законы кабул ителүгә дә шактый вакыт үтте.Татарстанда ике дәүләт теле – рус һәм татар телләре яшәп килә. Димәк, бүгенге көндә һәр милләт вәкиле, кем генә булуына карамастан, бу ике телне белергә тиеш.

Кызганычка каршы, Татарстанда укучыларның телгә карашы бик үк патриотик юнәлештә дип әйтә алмыйм. Телләрне белмичә, шәхесара мөнәсәбәтләр урнаштыру мөмкин түгел, икетеллелек һәм күптеллелек кешеләрнең аралашуы өчен зур әһәмияткә ия, халыклар дуслыгын ныгыта. Шуның белән темамның актуальлеге аңлатыла. “Рус телле балаларны информацион һәм коммуникатив технология аша иркен аралашуга өйрәтү, поликультуралы шәхес тәрбияләү” дигән тема өстендә эшлим.

Татар теле һәм әдәбиятын яңа технологияләр аша өйрәтү – ул уку процессын яңача оештыру, ахыргы нәтиҗәләрне күзалларга омтылу, укучыларның актив эшчәнлегенә этәргеч бирү.

Бүген җәмгыятьтә барган үзгәрешләр тормышыбызның барлык өлкәләрендә дә яңа технологияләр куллануны таләп итә. Һәрбер мәктәп баласында, алай гына түгел, ясли баласында да кәрәзле телефоннар бар. Алар планшетларны, смартфоннарны тиз һәм җитез үзләштерәләр. Бүгенге мәктәп заман белән бергә атларга тиеш дип саныйм, чөнки китап белән генә белем бирү, балаларда кызыксыну уятмый. Укытучы да заманнан артта калырга тиеш түгел, укучыларның нәрсә белән кызыксынуларын белергә тиеш.

Лицейда барлык шартлар да тудырылган. Кабинетлар компьютер, интерактив такта белән җиһазландырылган, интернет челтәрләре тоташтырылган. Лицеебызның тагын бер үзенчәлеге шунда: уку вакытында һәрбер балага ноутбук бирелә, бушлай интернетка чыгу мөмкинлеге бар, сыйныфларда 12шәр бала белем ала. Бу, үз чиратында, дәресләрдә информацион технологияләрне уңышлы кулланырга мөмкинчелек бирә.

1. Дәрестә яки дәрестән тыш интернет – ресурслардан файдаланам. Укучылар “Ана теле” сайтында теркәлеп, күнегүләр эшлиләр. [www.tatarschool.ru](http://www.tatarschool.ru) сайтын күбрәк татар телен беренче тапкыр өйрәнүче балалар өчен кулланам, чөнки төркемнәрдә Рәсәй Федерациясе өлкәләреннән килгән балалар да бар. Аларга татар теле – чит тел, шуңа күрә алар белән беренче сыйныф дәреслегеннән укыйбыз, сүзләр өйрәнәбез, диалоглар тыңлыйбыз. Шулай ук балалар, тектларны тәрҗемә иткәндә www.tatpoisk.ru, divar,www. talmach.ru кебек онлайн сүзлекләр белән эшлиләр.
2. Укучылар белән татарча мультфильмнар, кинолар, спектакльләр карыйбыз. [www.tatarmultfilm.ru](http://www.tatarmultfilm.ru) сайты егетләргә бик ошый. Карап үткәннән соң әңгәмә үткәрәбез, сорауларга җавап бирәләр, эчтәлеген сөйлиләр, үзләренә охшаган өзекне сайлап татарчага тәрҗемә итәләр һәм дәрестә интонация белән сөйлиләр. Укучыларның иҗади фикерләү сәләтен үстерергә, сөйләм күнекмәләрен формалаштыруга, сүзлек запасын баетырга булыша.
3. Электрон презентацияләр куллану бик уңайлы. Аны яңа материалны аңлатканда да, белемнәре актуальләштерү этабында да, белемнәрне гомумиләшерү, системалаштыру этапларында да кулланырга мөмкин. Татар телендә слайдларда рәсемнәр, схемалар, терминнарга аңлатмалар языла. Әдәбияттан исә язучыларның, шагыйрьләрнең, җырчы-артистларның тормыш юлына, иҗатына багышланган презентацияләрне укучылар бик яхшы кабул итәләр. Презентацияләрне балалар белән бергәләп эшлибез, өй эше буларак та бирәм. Биредә алар мәгълүмат туплыйлар, кирәклесен генә сайлап алырга, группада эшләү вакытында исә рольләрне дөрес бүләргә,сыйныфташлары алдында чыгыш ясарга өйрәнәләр.
4. Дәресләремне күбесенчә өч – татар, рус, инглиз телләрендә алып барырга омтылам. Беренчедән, балаларда зур кызыксыну уяна. Икенчедән, алар өч телне чагыштыра, сүзләрне күбрәк исендә калдыра һәм телләрнең аермалы, бердәм якларын күрәләр. Шуңа күрә, татар теле, әдәбият һәм инглиз теле дәресләрендә халкыбызның мәдәнияты, сәнгате, гореф-гадәтләре белән таныштыруга гына түгел, ә аларны төрле милләт вәкилләре мәдәнияты белән чагыштырып, өч телдә дә өйрәнүгә зур игътибар бирәм. Чөнки без күп милләтле мохиттә яшибез, шуңа укучыларны төрле милләт вәкилләрен кеше буларак кабул итәргә, хөрмәт белән карарга, алар белән аралашып, дустанә мөнәсәбәттә яшәргә өйрәтергә тиешбез.
5. Укучыларның дөньяны танып белү мөмкинлекләрен, акыл эшчәнлеге мөстәкыйльлеген үстерүдә проектлар методы зур урын алып тора. Безнең егетләребез дә укуның икенче яртысын проектларга багышлыйлар. Күп кенә проектлар Министрлар тарафыннан кабул ителеп, кулланышка кертелде. Эшли башлаган проектларыбызның берсе -“Аларның исемнәре белән Казан урамнары аталган”. Биредә укучылар әдипләр, шагыйрьләр, язучылар, композиторлар исеме белән аталган урамнарны барлыйлар, үзлектән өйрәнәләр, эзләнү үткәрәләр, фотоларга төшереп бер җыентыкка туплап баралар. Киләчәктә телефоннарга кушымта формасында эшләп чыгарырбыз дип өметләнеп калабыз. Икенче проект – “Тавыш ярдәмендә сайт белән идарә итү” (күбрәк мөмкинлекләре чикләнгән кешеләргә ясалган). Сайт өч телдә кулланыла, биредә кирәкле китапны табырга була, ниндидер биремнәр эшләргә мөмкинчелек бар. Проектлар эшләп балалар тормыш тәҗрибәсенә, җәмгыять яшәешенә бәйле проблемаларны хәл итәләр, кешегә, җәмгыятькә файдалы проектлар уйлап чыгаралар, төркемнәрдә эшләргә өйрәнәләр.
6. Тестлар уздырганда, Бердәм дәүләт имтиханнарына әзерләгәндә укучыларга голосование пультын, My Test кушымтасын кулланам. Биремнәрне, тестларны үзем әзерләп, презентацияләрен ясыйм. Әлбәттә, аны әзерләүгә күп вакыт таләп итсә дә, укучылар бик теләп язалар һәм өйрәнәләр.

Укучыларымның уңышлары да бар. “Мин татарча сөйләшәм” акциясе тарафыннан уздырылган “Татар дозор” уенында җиңү алып кайттылар. Һәр елны “Зирәк тиен”, “Йомшак керпе” конкурсларында катнашалар. Проектлар белән чыгыш ясыйлар, конференцияләрдә катнашалар.

Дөнья үзгәрә, дөнья белән бергә мин дә үзгәрәм. Яңалык белән мин дә яңарам. Балалар белән мин дә үсәм. Димәк, киләчәгебез үз кулыбызда.